Insinuandum est omnibus fidelibus tam futuris quam presentibus quod uxor Hugonis Sarmainant de Navilliaco, nomine Nigra, laudante eodem viro suo, laudantibus etiam filiis suis Ogdino videlicet sacerdote atque Odone, ac tribus filiabus suis, dedit Deo et sancte Marie de Firmitate et monachis ejusdem loci, in obitu suo, duas pecias de terra, quarum una jacet ad puteum de Chillei, alia ad Longam Reiam. Hujus rei testes: Andreas presbiter, qui manebat in domo ejusdem femine, item Lebaudus cognomento Fecuria et Haimericus de Navilliaco.